Elpusztult Big Jake, a világ legmagasabb lova (videó)
Elpusztult Big Jake, a világ legmagasabb, több mint kétméteres lova Wisconsinban.
A húszéves állat a poynette-i Smokey Hollow Farmon élt. A belga herélt Big Jake 2,1 méret magas volt és 1136 kilogrammot nyomott. A Guinness Rekordok könyve 2010-ben ismerte el a világ legmagasabb lovaként. Jerry Gilbert, a farm tulajdonosa elmondta, hogy a ló „igazi szupersztár, csodálatos állat volt”. Nebraskában született, és már születési súlya is 109 kilogramm volt, ami körülbelül 45 kilóval több egy átlagos belga hidegvérű újszülött csikó súlyánál. A gazda hozzátette, hogy Big Jake emlékét megőrzik, istállóbeli boksza üres marad, és kívül egy képet helyeznek el róla a falán.